b'\n_START_ARTICLE_\nJurica Zadravec\n_START_SECTION_\n\xc5\xbdivljenje in delo\n_START_PARAGRAPH_\nJurica Zadravec, sin Jakoba Zadravca, je po kon\xc4\x8dani ljudski \xc5\xa1oli v rojstnem kraju obiskoval v Mariboru ni\xc5\xbejo klasi\xc4\x8dno gimnnazijo (1918\xe2\x80\x931922) in dvoletno trgovsko \xc5\xa1olo (1923\xe2\x80\x931924). Leta 1930 je diplomiral za komercialnega in\xc5\xbeenirja na Institut sup\xc3\xa9rieur technique et colonial de Li\xc3\xa8ge. Po kon\xc4\x8danem \xc5\xa1tudiju je opravil prakso v mariborski podru\xc5\xbenici Ljubljanske kreditne banke in se usposobil za ban\xc4\x8dnega uradnika in kasneje delal v o\xc4\x8detovem podjetju, postal dru\xc5\xbeabnik in prokurist; vodil je nabavo \xc5\xbeita, prodajo moke ter izvoz krmil v Avstrijo in \xc5\xa0vico. Ukvarjal se je tudi z vinogradni\xc5\xa1tvom. Aprila 1941 so ga nem\xc5\xa1ki okupatorji zaprli na Grad Borl in po \xc5\xa1tirih mesecih z dru\xc5\xbeino izselili v Nem\xc4\x8dijo (Scheklingen pri Ulmu), od tod pa poslali na prisilno delo v Kronach (Nem\xc4\x8dija), kjer je opravljal te\xc5\xbea\xc5\xa1ka in tudi strokovna dela v mlinskem podjetju K. Schreider. Po vojni je bilo njegovo posestvo z zakonom o agrarni reformi razla\xc5\xa1\xc4\x8deno, 1948 je bil nacionaliziran mlin, Zadravec pa imenovan za v. d. direktorja okrajnih gospodarskih podjetij na Ptuju. Leta 1954 se je zaposlil pri Glavni zadru\xc5\xbeni zvezi v Ljubljani, 1954\xe2\x80\x931956 pri Vinu Koper, 1956\xe2\x80\x931957 pri Vinagu v Ljubljani, 1958\xe2\x80\x931971 pri Vinagu v Mariboru; 1972 je bil upokojen kot ekonomski svetnik pri Zadru\xc5\xbeni poslovni zvezi na Ptuju._NEWLINE_Pred vojno je objavil ve\xc4\x8d \xc4\x8dlankov komercialne, tehnolo\xc5\xa1ke, dav\xc4\x8dne in vinogradni\xc5\xa1ke vsebine, po vojni pa pisal predvsem o vinski trgovini. Ve\xc4\x8d let je tudi redno dopisoval v Allgemeine deutsche Weinfachzeitung (Neustadt) in Schweizerische Weinzeitung (Z\xc3\xbcrich), kjer je predvsem obve\xc5\xa1\xc4\x8dal strokovne in trgovske kroge o vinskih letinah, zna\xc4\x8dilnostih vinskih okoli\xc5\xa1ev in jugoslovanskih vinih.'